b'\n_START_ARTICLE_\nEugen Dorcescu\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen 1942 la T\xc3\xa2rgu Jiu \xc3\xaen familia \xc3\xaenv\xc4\x83\xc8\x9b\xc4\x83torilor Eugeniu \xc8\x99i Alexandra Berca (n. Dorcescu), primind la na\xc8\x99tere numele Eugeniu Berca, identic cu al tat\xc4\x83lui s\xc4\x83u. A efectuat studii medii la T\xc3\xa2rgu Jiu \xc8\x99i apoi la Liceul \xe2\x80\x9eFra\xc8\x9bii Buze\xc8\x99ti\xe2\x80\x9d din Craiova, absolvindu-le \xc3\xaen 1961. S-a \xc3\xaenscris apoi la Facultatea de Filologie a Universit\xc4\x83\xc8\x9bii din Timi\xc8\x99oara, unde a urmat specializarea limba \xc8\x99i literatura rom\xc3\xa2n\xc4\x83 (1961-1966), \xc8\x99i a ob\xc8\x9binut licen\xc8\x9ba \xc3\xaen filologie \xc3\xaen anul 1966. A ob\xc8\x9binut \xc3\xaen 1975 titlul de doctor \xc3\xaen filologie cu teza Structura metaforei \xc3\xaen poezia rom\xc3\xa2n\xc4\x83 modern\xc4\x83, sus\xc8\x9binut\xc4\x83 la Universitatea din Timi\xc8\x99oara._NEWLINE_Dup\xc4\x83 absolvirea facult\xc4\x83\xc8\x9bii a fost angajat la Institutul de Cercet\xc4\x83ri Socio-Umane \xe2\x80\x9eTitu Maiorescu\xe2\x80\x9d al Academiei Rom\xc3\xa2ne - Filiala Timi\xc8\x99oara (1966-1984), unde a fost cercet\xc4\x83tor, cercet\xc4\x83tor \xc8\x99tiin\xc8\x9bific \xc8\x99i cercet\xc4\x83tor \xc8\x99tiin\xc8\x9bific principal. A lucrat apoi ca redactor (1985), redactor-\xc8\x99ef (1985-1989) \xc8\x99i director (1990) al Editurii Facla din Timi\xc8\x99oara. Dup\xc4\x83 ce a demisionat de la Editura Facla, a fost redactor la Editura de Vest (1991-1995) \xc8\x99i apoi redactor-\xc8\x99ef la Editura Amarcord._NEWLINE_A fost c\xc4\x83s\xc4\x83torit cu Olimpia Berca (1933-2014), stilistician, istoric \xc8\x99i critic literar.\n_START_SECTION_\nActivitatea literar\xc4\x83\n_START_PARAGRAPH_\nEugen Berca s-a f\xc4\x83cut cunoscut \xc3\xaen lumea literar\xc4\x83 sub pseudonimul Eugen Dorcescu, sub care \xc8\x99i-a publicat scrierile. A debutat \xc3\xaen 1969 cu un fragment de proz\xc4\x83 \xc3\xaen ziarul Viitorul din Turnu Severin (1969), colabor\xc3\xa2nd apoi cu versuri \xc8\x99i proz\xc4\x83 \xc3\xaen revistele literare Luceaf\xc4\x83rul, Via\xc8\x9ba Rom\xc3\xa2neasc\xc4\x83, Familia, Amfiteatru, Steaua, Orizont etc._NEWLINE_Primele versuri au fost publicate \xc3\xaen presa literar\xc4\x83 \xc3\xaen 1970 \xc8\x99i au fost urmate de c\xc3\xa2teva volume de versuri: Pax magna (1972), Desen \xc3\xaen galben (1978), Arhitectura visului (1982), Culeg\xc4\x83torul de alge (1985), Epistole (1990), Cronic\xc4\x83 (1993), Abaddon (1995), Exodul (2001), Omul de cenu\xc8\x99\xc4\x83 (2002), Elegii (2003) \xc8\x99i altele. Criticul Lauren\xc8\x9biu Ulici afirma c\xc4\x83 poetul Eugen Dorcescu a evoluat de la rigoarea constructiv\xc4\x83 clasicist\xc4\x83 proprie parnasianismului c\xc4\x83tre o construc\xc8\x9bie cu accente ermetice de tip barbian \xc8\x99i mai departe c\xc4\x83tre o crea\xc8\x9bie liric\xc4\x83 reflexiv\xc4\x83 \xc8\x99i expresionist\xc4\x83 ce urm\xc4\x83re\xc8\x99te c\xc4\x83utarea interiorit\xc4\x83\xc8\x9bii \xc8\x99i descoperirea sensibilit\xc4\x83\xc8\x9bii, dup\xc4\x83 cum au remarcat \xc8\x99i al\xc8\x9bi critici._NEWLINE_Poezia lui Dorcescu are o prozodie riguroas\xc4\x83 \xc8\x99i muzicalitate, abund\xc4\x83 \xc3\xaen metafore \xc8\x99i degaj\xc4\x83 impresia unei contempl\xc4\x83ri reci, impersonale. Primele dou\xc4\x83 volume con\xc8\x9bin \xc3\xaen principal poeme de dou\xc4\x83 catrene, care dovedesc economie verbal\xc4\x83 \xc8\x99i abstractizare \xc8\x99i evit\xc4\x83 sugestia producerii unor evenimente l\xc4\x83untrice. Solemnitatea \xc8\x99i muzicalitatea versurilor \xc8\x99i absen\xc8\x9ba varia\xc8\x9biei metrice apropie discursul poetic de retorica ritualic\xc4\x83, dilu\xc3\xa2nd emo\xc8\x9bia liric\xc4\x83. Aspectul teoretic al poeziilor creeaz\xc4\x83 o aparen\xc8\x9b\xc4\x83 de \xe2\x80\x9ecalofilie rece \xc8\x99i de plutire \xc3\xaen abstract ale dic\xc8\x9biunii\xe2\x80\x9d \xc8\x99i \xc3\xaempiedic\xc4\x83, potrivit lui Lauren\xc8\x9biu Ulici, o receptarea adecvat\xc4\x83 a crea\xc8\x9biei lirice a lui Eugen Dorcescu. \xc3\x8en opinia criticului Ioan Buduca, poezia lui Eugen Dorcescu \xe2\x80\x9enu ilustreaz\xc4\x83 o identitate liric\xc4\x83 inconfundabil\xc4\x83, ci mai degrab\xc4\x83 un moment al stabiliz\xc4\x83rii liricii noastre la \xc3\xaenceputul deceniului al optulea\xe2\x80\x9d. Autorul cultiv\xc4\x83 un stil poetic multiepigonic \xc8\x99i impersonal, dovedind o \xe2\x80\x9e\xc3\xaendem\xc3\xa2nare liric\xc4\x83\xe2\x80\x9d \xc3\xaen asimilarea retoricii poetice._NEWLINE_Volumele de versuri publicate mai t\xc3\xa2rziu: Cronic\xc4\x83 (1993), Abaddon (1995) \xc8\x99i Exodul (2001) exprim\xc4\x83 fr\xc4\x83m\xc3\xa2nt\xc4\x83rile unui suflet sensibil alienat \xc3\xaentr-o lume despiritualizat\xc4\x83, constituind \xe2\x80\x9ec\xc4\x83r\xc8\x9bi ale infernului personal\xe2\x80\x9d. Autorul se \xc3\xaenscrie pe linia poe\xc8\x9bilor mistici \xc8\x99i \xc3\xaencearc\xc4\x83 s\xc4\x83 ob\xc8\x9bin\xc4\x83 izb\xc4\x83virea existen\xc8\x9bial\xc4\x83 prin captarea mesajului transcendent \xc8\x99i convertirea lui \xc3\xaentr-un c\xc3\xa2ntec. Alte volume de versuri con\xc8\x9bin transpuneri \xc3\xaen versuri a textelor scripturistice sacre: Psalmii \xc3\xaen versuri (1993), Ecclesiastul \xc3\xaen versuri (1997), Pildele \xc3\xaen versuri (1998), care sunt incluse, \xc3\xaempreun\xc4\x83 cu \xe2\x80\x9eRug\xc4\x83ciunea regelui Manase\xe2\x80\x9d, \xc3\xaen antologia Biblice (2003). Aceste aspira\xc8\x9bii c\xc4\x83tre spiritualitate consolideaz\xc4\x83 voca\xc8\x9bia de poet metafizic a lui Eugen Dorcescu._NEWLINE_Volumul Metafora poetic\xc4\x83 (1975), o adaptare a tezei de doctorat, este un studiu critic care \xc3\xaencearc\xc4\x83 l\xc4\x83murirea structurilor metaforei; criticii consider\xc4\x83 c\xc4\x83 are \xe2\x80\x9eutilitatea practic\xc4\x83 a unui ghid de stilistic\xc4\x83\xe2\x80\x9d, cu toate c\xc4\x83 este par\xc8\x9bial sufocat de teorie \xc8\x99i excesiv de abstract. Mai apreciat a fost volumul Embleme ale realit\xc4\x83\xc8\x9bii (1978), \xc3\xaen care autorul a realizat c\xc3\xa2teva portrete ale unor poe\xc8\x9bi contemporani. Alte c\xc4\x83r\xc8\x9bi sunt adresate \xc3\xaen special copiilor precum Dodoac\xc4\x83 \xc8\x99i Biciu\xc8\x99c\xc4\x83 (1986), Castelul de calcar (1988) \xc8\x99i C\xc4\x83su\xc8\x9ba fermecat\xc4\x83 (1989)._NEWLINE_Eugen Dorcescu a contribuit la realizarea unei edi\xc8\x9bii critice a Gramaticii rom\xc3\xa2ne\xc8\x99ti a lui Diaconovici-Loga (1973) \xc8\x99i a colaborat, de asemenea, la Noul atlas lingvistic pe regiuni (1980) \xc8\x99i la Dic\xc8\x9bionar de epitete al limbii rom\xc3\xa2ne (1985). A efectuat traduceri din limbile francez\xc4\x83 \xc8\x99i spaniol\xc4\x83 ale operelor lui Pierre Loti, Coriolano Gonz\xc3\xa1lez Monta\xc3\xb1ez, Rosa Lentini \xc8\x99i Andr\xc3\xa9s S\xc3\xa1nchez Robayna \xc8\x99i a tradus poezii ale lui Lamartine, Leconte de Lisle, Charles Baudelaire, Fernando Sabido S\xc3\xa1nchez \xc8\x99i Maria Cinta Montagut etc., care au ap\xc4\x83rut \xc3\xaen diferite reviste.'